Vir Anton Bredell. Heropbou van Wupperthal na die brand – Heritage Association of South Africa
Home Issues Vir Anton Bredell. Heropbou van Wupperthal na die brand
Beste Anton Bredell
Dankie dat jy Wupperthal onmiddellik na die brand besoek het. Jy sal beter weet as ek hoe dit nou daar lyk. Die verwoeste dorp is sekerlik 'n tragedie, maar hieruit kan iets baie moois kom. Wupperthal met sy unieke ligging, geskiedenis en mense was nog altyd 'n onontginde toerismejuweel. Ek weet daar gaan nou tydelike reëlings getref moet word sodat die daaglikse lewe kan aangaan. Ek sal egter graag wou sien dat niks lukraak gebeur nie.
Ek sien hierdie gebeurtenis as Wupperthal se Tulbagh-oomblik (verwoestende aardbewing 50 jaar gelede). Ons kan van Wupperthal 'n tweede Tulbagh maak indien ons die heropbou sien as 'n langtermyn-toerismebate. Daar moet 'n behoorlike beplanning en organisasie geskep word om op die lange duur 'n voorspoedige gemeenskap en dorpsekonomie tot stand te bring.
Ek is nie bekend met hoe die heropbou van Tulbagh gehanteer is nie, maar vermoed daar is 'n organisasie gestig om die hele proses te dryf. Die regte kenners op elke gebied en privaatskenkings om die staatskenkings aan te vul is gevind om die dorp in sy voormalige glorie te herstel. Vandag is Tulbagh 'n vooruitstrewende toeristedorp. https://en.wikipedia.org/wiki/Tulbagh#Boland_Earthquake_1969
Ek is 'n afstammeling van Duitse sendelinge, een van duisende in SA, en ek is seker daar is BAIE van hulle wat ernstig is oor die bewaring van ons erfenis en die heropbou van Wupperthal.